Dacu i ẓriɣ
Dacu i ḥewseɣ
Dacu mi cfiɣ
(De)g ddunit dacu ɛaceɣ (Temẓi-w)
“Ulac snat”, d aḍebsi i d-ibubben 8 n ccnawi. Deg-sent isefruri-d awal ucennay ɣef waṭas n yisental, neɣ n tedyanin i aɣ-d-yezzin. Aẓerzur, seg wid yeddren tallit taberkant n lgirra n Lezzayer i d-yellan deg useggas 1954. Ula d netta teğğa-d deg-s later; teqqed-it. Teqqim-as d tallit i t-ijerḥen akken tejreḥ akk at tmurt.
Urgaɣ lɣaci yettgağğa
Lɣecc yezzi-d i tudrin
Urgaɣ idmaren i leera
Ttqabalen tirsasin
Urgaɣ lbarud yeḥma
Lmut terwa tiɣratin
Isental n ccna n Uẓerzur, d wid i d-yettmuddun iɣallen d wid iɛerjen ɣef win i sen-d-yeslan. Tadyant-nsen tezdi d tin n umseflid. Aẓerzur yefka-yaɣ-d amedya n waya s wawalen i d-yenna :
Am tejra n uzemmur
Dacu i s-ttarran d amur
S ueekkaz i tt-id-ttmektayen
Am netta am tugett yifennanen, amedyaz Aẓerzur, ur yettu ara ad yerr tajmilt i yimɣewɣen-nneɣ. Gar-asen yella Lwennas :
A wi yulin ar Jerjer
Ar Jerjer ad inadi
Mkul aẓru ad s-yehder
Γef Lwennas ad t-yesteqsi
Ma yettu ad d-ifekker
Ayen yeḍran iḍelli
Tamedyazt-is, ur d-teffi aqḍaɛ n layas ɣef tlufa yecban amennuɣ n wul d bab-is. Fiḥel ma yettu yerna-d tameslayt i d-yettarran afud i usirem. Tameslayt ara d-yeldin tiwwura i lehna d talwit:
Tidett deg zik i tella
D lekdeb kan i d-yettnulfun
Am yiṭij teffer ccetwa
Yak d anebdu i d-iteddun
Am ass-a ad yexwu usigna
Ad ɣ-d-tbin tegnitt tesfa
Aẓerzur yecna ccna i d-yugmen lḥuman i wul. Lḥuman isefsin agris. Lḥuman ikersen iseqqan gar umdan d tmurt-is. Yerẓen asalu yebḍan gar uqcic d teqcict. Imejj yeslan i ccna n Uẓerẓur yecba win yeswan yekkes fad. Am win yeslan i ccix. Yehda-d deg-s tuɣac sway ara yedhu win yebɣan akken daɣen ara d-yendekwel uxemmem deg wayeḍ.
Tamuzigt sway d-ttwaṭerreẓ tmedyazt n uḍebsi “Ulac snat”, d tin imallen ɣer tewsit Gnawi. Ula d tarbaɛt i d-yefkan afus akken aḍebsi ad d-yezg deg wid i d-yufraren, ur cuḥḥen ara deg leqdic. Am Smail Belhaddad deg tmuzigt, neɣ Salim Bourihane amusnaw n tfermatukt, deg uheyyi n tteswira n uḍebsi.
Ait Ighil Mohand
Taɣbalut
Tamazight 18 magu 2009
kab_Latn kab_Latn kab_Latn kab_Latn kab_Latn kab_Latn kab_Latn kab_Latn ayr_Latn scn_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn